钦定古今图书集成/理学汇编/经籍典/第055卷 > 刘牧易数钩隐图 > 《太皞氏授龙马负图第一》
## 钦定古今图书集成/理学汇编/经籍典/第055卷 > 刘牧易数钩隐图 > 《太皞氏授龙马负图第一》

论曰：昔虙牺氏之有天下，感龙马之瑞，负天下之数
出于河，是谓龙图者也。戴九履一，左三右七，二与四
为肩，六与八为足，五为腹心，纵横数之皆十五，盖《易
系》所谓“参伍以变，错综其数”者也。太皞乃则而象之，
遂因四正，定五行之数。以阳炁肇于建子，为发生之
源；阴炁萌于建午，为肃杀之基。二炁交通，然后变化，
所以生万物焉，杀万物焉。且天一起坎，地二生离，天
三处震，地四居兑，天五由中，此五行之生数也。且孤
阴不生，独阳不发，故子配地六，午配天七，卯配地八，
酉配天九，中配地十，既极五行之成数，遂定八卦之
象，因而重之，以成六十四卦，三百八十四爻，此圣人
设卦观象之奥旨也。且虙牺相去文王逾几万祀，当
乎即位，乃纣之九年也。作《易》者其有忧患文王乎？文
王既没五百馀岁，方生孔子。孔子生而赞《易》道，且曰：
“河出图，洛出书，圣人则之。”是知龙马之瑞，非虙牺不
能昭格；河图之数，非夫子不能衍畅。原夫错综之数，
上极二仪，中括万物，天人之变，鬼神之奥，于是乎尽
在。敢有非其图者，如圣人之辞何？